Hollywood Reporter var først ute med å melde at de to norske regissørene skal regissere den femte «Pirates of the Caribbean»-filmen, med Johnny Depp i hovedrollen.

– Dette er en stor mulighet for oss til å jobbe med de største skuespillerne og produsentene i Hollywood, formidler de til NRK.

Det har lenge versert rykter om at de norske stjerneskuddene er i søkelyset i forbindelse med den neste filmen i piratserien, men nå er det altså bekreftet.

– Pirates of the caribbean er av den type film vi vokste opp med og som inspirerte oss til å bli filmskapere.

Ifølge Deadline starter arbeidet med filmen i slutten av året eller tidlig neste år, og den skal etter planen være ferdig til 10. juli 2015.

Kulturminister Hadia Tajik, her sammen med Kon-Tiki-skuespiller Anders Basmo Christiansen, på en Oscar-fest tidligere i år. Foto: Meek, Tore / NTB scanpix

– Nå vet vi hva vi skal gjøre de to neste årene - og vi gleder oss.

Kulturministeren gratulerer

Hadia Tajik har fulgt de to norske regissørene det siste året, blant annet var hun til stede i Los Angeles da Kon-Tiki var Oscar-nominert tidligere i år.

– Det er en flott anerkjennelse at Espen Sandberg og Joachim Rønning har fått dette oppdraget. Det viser at norsk film holder internasjonalt høyt nivå, og jeg vil tro at Oscar-nominasjonen til Kon Tiki har vært et viktig utstillingsvindu for de to regissørene, sier hun i en uttalelse fra Kulturdepartementet.

Attraktive i Hollywood

Sandberg og Rønning har gjort suksess i Hollywood med «Kon-Tiki». Foto: Carl Christian Raabe / Nordisk Film Distribusjon AS

Joachim Rønning og Espen Sandberg har fått mye oppmerksomhet i Hollywood etter at «Kon-Tiki» ble Oscar-nominert og Golden Globe-nominert i kategoriene beste utenlandske film.

De har blitt knyttet opp mot flere planlagte filmprosjekter.

Blant annet skal de ha vært nær å lande en avtale om å regissere spøkelsesfilmen Spectral, men ble senere vraket fra oppdraget.

– Vi har jobbet hardt og lenge for å komme i posisjon og det føles godt at vi nå endelig skal i gang.

I konkurransen om «Pirates of the Caribbean»-oppdraget skal Rønning og Sandberg ha danket ut blant annet svenske Fredrik Bond som regisserte «The Necessary Death of Charlie Countryman», og Rupert Sanders som regisserte «Snow White and the Huntsman».

Pirates of the Caribbean 5 blir ikke det første Hollywood-forsøket til Rønning og Sandberg.

I 2006 laget duoen westernfilmen «Bandidas», med Salma Hayek og Penelope Cruz i hovedrollene.

Her til lands er de kjent for å ha laget storfilmen «Max Manus» og «Kon-Tiki».

(Saken fortsetter under bildet)

Johnny Depp i rollen som Jack Sparrow i Pirates of the Caribbean. Foto: Peter Mountain / Ap

Milliardprosjekt

«Pirates of the Caribbean» er en serie eventyrfilmer om den legendariske piraten Jack Sparrow, spilt av Johnny Depp.

Til sammen har de fire filmene i serien så langt spilt inn over 20 milliarder norske kroner.

Den første filmen, «The Curse of the Black Pearl», kom ut i 2003, og spilte inn 654 millioner amerikanske dollar på verdensbasis ifølge Boxofficemojo.com.

Siden den gang har det kommet ytterligere tre Caribbean-filmer.

Den siste var «On Stranger Tides» i 2011, med et budsjett på 250 millioner dollar - tilsvarende om lag 1,47 milliarder norske kroner.

Til sammenlikning hadde Sandberg og Rønnings forrige prosjekt, Kon-Tiki, et budsjett på 93 millioner kroner.

Det er Disney Studios som sitter på rettighetene og produserer «Pirates of the Caribbean»-filmene.





